अमेरिका, कार्तिक ११ - बाल्टिमोर एसोसियशन अफ नेप्लिज इन अमेरिका (बाना)ले अमेरिकाको बाल्टिमोरमा पहिलो पटक सडक महोत्सव सम्पन्न गरेको छ | महोत्सवको उदघाटन अमेरिकाका लागि नेपाली राजदुत डा. अर्जुन कार्कीले गर्नुभएको थियो |
कार्यक्रमको उदघाटन गर्दै डा. कार्कीले पहिलो पटक आयोजना भएको सडक महोत्सवले यस क्षेत्रमा बसोबास गर्ने नेपालीको पहिचानमा उल्लेख्य भूमिका खेल्ने बताउनु भयो | सो अवसरमा बोल्दै मेरिल्याण्ड स्टेट डेलिगेट क्रिष्टिन मेलीले मेरिल्याण्ड राज्यमा नेपाली समुदायको उपस्थितिबाट आफुहरु उत्साहित भएको बताउदै नेपालीहरुलाई सहयोग गर्न आफु सधै तयार रहेको बताउनु भयो |
महोत्सव बाल्टिमोरको मुटु टाउसनस्थित टाउसन सर्कलको एलेगेनी स्ट्रीटमा भएको थियो | उक्त स्ट्रीट दिउँसो १२ देखि ५ बजेसम्म पूर्ण रुपमा बन्द गरेर महोत्सव गरिएको थियो | महोत्सवमा नेपाली कला, संस्कृति र भेषभूषा झल्काउने विभिन्न स्टल तथा झाँकीहरु राखिएको थियो |
साथमा नेपाली खाना र हस्तकलाका स्टलहरु पनि महोत्सवका आकर्षण थिए | महोत्सवको शुरुवातमा नेपाली पन्चे बाजा र आआफ्नो पहिचान सहित स्थानिय नेपाली संघ संस्थाका प्रतिनिधिहरुले र्यालीमा सहभागी भएका थिए |
कार्यक्रमको दोस्रो चरणमा नेपालका तेक्वान्दो चर्चित राष्ट्रिय खेलाडी कुमार कार्की र उनको एभरेष्ट वोर्ल्ड क्लास तेक्वान्दोका प्रशिक्षार्थीहरुले मार्शल आर्ट प्रस्तुत गरेका थिए | साथै चर्चित कलाकारहरु पविता परियार, श्याम गुरुङ, श्रीजन ताम्राकार, शिवराज जोशीका साथमा स्थानीय कलाकारहरुले नेपाली कला र संस्कृति झल्कने गीत र नृत्य प्रस्तुत गरेका थिए |
कार्यक्रमको संचालन महासचिव देबब्रत शर्मा, यमी श्रेष्ठ र ऋचा घिमिरेले गर्नु भएको थियो | बानाका अध्यक्ष कुलमणि आचार्यको सभापतित्वमा भएको कार्यक्रममा सहभागीहरुलाई उपाध्यक्ष सतिश चापागाईंले स्वागत गर्नुभएको थियो | - नेपाल टुडे
आश्विन शुक्ल दशमीका अवसरमा आज देशभर विजयादशमी पर्व मनाइँदैछ । नेपालीहरूको महान चाड विजयादशमीमा आश्विन शुक्ल प्रतिपदा (घटस्थापना)मा घटस्थापनासहित जमरा राखी नवमीसम्म दुर्गा सप्तसती (चण्डी) पाठ गरी नवदुर्गा र शक्तिस्वरुपा महाकाली, महालक्ष्मी र महासरस्वतीको विशेष पूजाआजासहित प्रसादका रुपमा टीका जमरा ग्रहण गरिन्छ ।
नेपाल पञ्चाङ्ग निर्णयक समितिका अध्यक्ष प्राडा रामचन्द्र गौतमका अनुसार यस वर्ष महानवमी र दशमी(विजयादशमी) एकै दिन परेको छ । यस वर्ष विहान १०ः४५ बजे देवी विसर्जन र १०ः५५ बजे टीकाको शुभसाइत रहेको नेपाल पञ्चाङ्ग निर्णयक समितिले जनाएको छ ।
असत्यमाथि सत्यको विजयको खुसियालीका रुपमा मनाइने विजयादशमीमा आफ्ना मान्यजनबाट टीका तथा आर्शिवाद लिने गरिन्छ । दसैँका अवसरमा नविन वस्त्र धारण गर्ने तथा आफ्नो क्षमता अनुसार मिठो कुरा खाने, घर आँगन तथा वस्ती सरसफाइ तथा रङ्गरोगन गर्ने प्रचलन पनि छ ।
दसैँ पर्वले काम, क्रोध, लोभ, मोह, अहङ्कार, आलस्य, हिंसा र चोरी आदि त्याग्ने सत्प्रेरणा दिने विश्वास गरिन्छ । रासस